b'\n_START_ARTICLE_\nRam\xc5\xabnas Vilpi\xc5\xa1auskas\n_START_PARAGRAPH_\nRam\xc5\xabnas Vilpi\xc5\xa1auskas (g. 1972\xc2\xa0m. kovo 26 d.)\xc2\xa0\xe2\x80\x93 Lietuvos politologas, Vilniaus universiteto Tarptautini\xc5\xb3 santyki\xc5\xb3 ir politikos moksl\xc5\xb3 instituto direktorius (nuo 2009\xc2\xa0m.), profesorius, socialini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\nBaig\xc4\x99s Vilniaus universitet\xc4\x85 ir Lancaster\xe2\x80\x98io universitet\xc4\x85 (Jungtin\xc4\x97 Karalyst\xc4\x97). VU TSPMI dirba nuo 1996-t\xc5\xb3j\xc5\xb3 met\xc5\xb3. Atliko mokslinius tyrimus su Fulbright stipendija Columbia Universitete (JAV), Europos Universiteto Institute (Italija), Syracuse Universitete (JAV), Carleton Universitete (Kanada). Taip pat d\xc4\x97st\xc4\x97 JAV bei Kanados universitetuose. 2004\xe2\x80\x932009\xc2\xa0m. dirbo Lietuvos Respublikos Prezidento patar\xc4\x97ju, Ekonomin\xc4\x97s ir socialin\xc4\x97s politikos grup\xc4\x97s vadovu._NEWLINE_R. Vilpi\xc5\xa1auskas nuo 1997\xc2\xa0m. iki 2004\xc2\xa0m. lapkri\xc4\x8dio m\xc4\x97n. dirbo Lietuvos laisvosios rinkos instituto vyr. ekspertu. Jo inicijuojami buvo prad\xc4\x97ti integracijos \xc4\xaf Europos S\xc4\x85jung\xc4\x85 s\xc4\x85lyg\xc5\xb3 ir pasekmi\xc5\xb3 tyrimai, jis formavo LLRI pozicij\xc4\x85 d\xc4\x97l integracijos \xc4\xaf ES. 2003\xe2\x80\x932004\xc2\xa0m. Lietuvos politolog\xc5\xb3 asociacijos prezidentas. Lietuvos Pa\xc5\xbeangos tarybos, Saul\xc4\x97lyd\xc5\xbeio komisijos, Auk\xc5\xa1tojo mokslo tarybos narys.\n_START_SECTION_\nMokslin\xc4\x97 veikla\n_START_PARAGRAPH_\nPaskelb\xc4\x99s kelet\xc4\x85 de\xc5\xa1im\xc4\x8di\xc5\xb3 mokslini\xc5\xb3 darb\xc5\xb3 Europos integracijos tematika Lietuvos ir u\xc5\xbesienio leidiniuose. Pagrindin\xc4\x97s mokslini\xc5\xb3 tyrim\xc5\xb3 sritys\xc2\xa0\xe2\x80\x93 Europos ekonomin\xc4\x97 ir politin\xc4\x97 integracija, tarptautin\xc4\x97 politin\xc4\x97 ekonomija, politikos analiz\xc4\x97.'